RAPPORT FRA KOMMISSIONEN TIL EUROPA-PARLAMENTET OG RÅDET

Kvaliteten af benzin og dieselolie til brug for vejtransport i Den Europæiske Union

(Rapporteringsår 2020)

1. Indledning

I henhold til artikel 7a i direktiv 98/70/EF om kvaliteten af benzin og dieselolie (i det følgende benævnt "direktivet om brændstofkvalitet") og artikel 5 i Rådets direktiv (EU) 2015/652 om fastlæggelse af beregningsmetoder og indberetningskrav i henhold til direktiv 98/70/EF skal medlemsstaterne hvert år rapportere om drivhusgasintensiteten af brændstoffer og energi, der er blevet leveret i deres område. Indberetningskravet fandt første gang anvendelse for indberetningsåret 2017 i medfør af anvendelsen og gennemførelsen af Rådets direktiv (EU) 2015/652. Denne årlige rapport omfatter data indberettet for 2020.

Derudover skal medlemsstaterne i henhold til artikel 8, stk. 3, i direktiv 98/70/EF forelægge en rapport med nationale brændstofkvalitetsdata for det foregående kalenderår.

I denne årlige rapport sammenfattes de oplysninger, som medlemsstaterne har indgivet for så vidt angår ovennævnte indberetningskrav. Rapporten bygger på de data, som medlemsstaterne har indsendt til Det Europæiske Miljøagentur (EEA) for 2020.

2. Mængder og vugge til grav-drivhusgasintensitet for brændstof- og energityper

Ved artikel 7a i direktivet om brændstofkvalitet, sammenholdt med Rådets direktiv (EU) 2015/652, fastsættes indberetningskrav om følgende:

·den samlede mængde af hver type brændstof eller energi leveret til vejtransport og ikke-vejgående maskiner (herunder fartøjer til sejlads på indre vandveje, når de ikke er til søs), landbrugs- og skovbrugstraktorer samt fritidsfartøjer, når de ikke er til søs

·vugge til grav-emissionerne af drivhusgasser pr. energienhed, herunder de foreløbige gennemsnitsværdier for de skønnede emissioner som følge af indirekte ændringer i arealanvendelsen (ILUC) ved anvendelse af biobrændstoffer

·råprodukterne og den produktionsvej for biobrændstoffer, der anvendes for hvert af de biobrændstoffer, der leveres på medlemsstaternes områder.

Direktivet om brændstofkvalitet forpligter medlemsstaterne til at pålægge brændstofleverandører at reducere vugge til grav-drivhusgasintensiteten for transportbrændstoffer, dvs. vugge til grav-emissionerne af drivhusgasser pr. energienhed fra leveret brændstof og energi, med mindst 6 % senest den 31. december 2020 sammenlignet med minimumsstandarden for brændstoffer for 2010 på 94,1 g CO2e/MJ. Der tages ikke hensyn til drivhusgasemissionerne som følge af ILUC ved vurderingen af, om målet om en reduktion på 6 % er nået. Direktiv (EU) 2018/2001 om vedvarende energi indeholder flere forskellige foranstaltninger til håndtering af ILUC, herunder et loft for fødevare- og foderbaserede biobrændstoffer, idet der i den delegerede retsakt dertil fastsættes detaljerede kriterier for bestemmelse af de råprodukter med høj ILUC-risiko til biobrændstoffer, der gradvist skal udfases senest i 2030, samt kriterier for certificering af biobrændstoffer, flydende biobrændsler og biomassebrændsler med lav ILUC-risiko.

For indberetningsåret 2020 har alle 27 medlemsstater, UK, Norge og Island fremlagt de nødvendige data om drivhusgasemissioner i det relevante format. UK fremlagde imidlertid data uden at adskille dataene for Nordirland , og der kunne derfor ikke medtages data for Nordirland i de aggregerede tal i rapporten. Da rapporteringsforpligtelsen for 2020 ikke gælder for UK som helhed, er data for hele UK heller ikke medtaget i rapporten. Nogle data for Nordirland, som blev fremlagt uden for rapporteringsformatet, er dog medtaget i denne rapport. Sammenligningerne mellem aggregerede tal vedrører EU-27 for alle referenceår.

2.1 Drivhusgasemissionerne og afstanden fra 2020-målet

Ifølge de fremlagte data var den gennemsnitlige drivhusgasintensitet for de brændstoffer og den energi, der blev leveret i 2020 i de 27 indberettende medlemsstater, 89 g CO2e/MJ, hvilket svarer til en besparelse på 51 Mt CO2-ækvivalent (CO2e) for 2020. Dette er 5,5 % lavere end referenceniveauet i 2010 på 94,1 g CO2e/MJ (fra en reduktion på 4,3 % opnået i 27 EU-medlemsstater i 2019), hvilket betyder, at der er behov for en yderligere reduktion på 0,5 % i drivhusgasintensiteten for alle fossile brændstoffer, biobrændstoffer og energi, der leveres, for at nå målet på 6 %.

De indberettede data for 2020 viser, at de fremskridt, som EU's brændstofleverandører har gjort, varierer meget mellem EU's medlemsstater. Elleve medlemsstater (Belgien, Cypern, Tjekkiet, Danmark, Estland, Finland, Tyskland, Ungarn, Luxembourg, Malta og Sverige) har nået deres mål om at reducere drivhusgasintensiteten af transportbrændstoffer med 6 % inden 2020 sammenlignet med 2010 (se figur 1). Dette er en vigtig forbedring for mange medlemsstater sammenlignet med indberetningsåret 2019, hvor kun to medlemsstater, Sverige og Finland, havde nået målet på 6 %. De største fremskridt inden for et år blev opnået af Cypern og Estland med stigninger på 4,7 og 4,5 procentpoint mellem 2019 og 2020 i forhold til referenceniveauet i 2010 efterfulgt af Belgien, Danmark og Ungarn med stigninger på mellem 3,3 og 3,1 procentpoint. På grundlag af de foreløbige data fra UK har Nordirland opnået en reduktion af drivhusgasintensiteten på 6,2 % for brændstof leveret i Nordirland i 2020.

Hvad angår den resterende afstand til målet er Slovakiet, Nederlandene og Østrig allerede meget tæt på at nå målet på 6 % med henholdsvis 5,8 %, 5,4 % og 5,1 %, mens Rumænien, Polen, Italien, Frankrig, Bulgarien og Grækenland har opnået reduktioner på mellem 4 % og 5 %. Endelig er reduktionen af drivhusgasintensiteten i syv medlemsstater (Slovenien, Spanien, Portugal, Litauen, Irland, Letland og Kroatien) fortsat lavere end 4 %. Der findes flere oplysninger i EEA's tekniske rapport nr. 2022/2 om drivhusgasintensiteten for transportbrændstoffer i EU i 2020 .





Figur 1: Reduktioner i drivhusgasintensiteten af brændstoffer, der er opnået af EU-brændstofleverandører i medlemsstaterne, i perioderne 2010-2019 og 2010-2020 (kilde: Det Europæiske Miljøagentur)